SK Úradný vestník Európskej únie C 73/42

Uverejnenie žiadosti o zmenu a doplnenie podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2010/C 73/12

Týmto uverejnením sa poskytuje právo vzniesť námietky proti žiadosti o zmenu a doplnenie podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ŽIADOSŤ O ZMENU A DOPLNENIE

NARIADENIE RADY (ES) č. 510/2006

Žiadosť o zmenu a doplnenie podľa článku 9

„POMODORO S. MARZANO DELL’AGRO SARNESE-NOCERINO“

ES č.: IT-PDO-0117-1524-10.04.2003

CHZO ( ) CHOP ( X )

1. Časti špecifikácie výrobku, ktorých sa týka zmena a doplnenie:

—  Názov výrobku — Opis výrobku — Zemepisná oblasť —  Dôkaz o pôvode — Spôsob výroby —  Spojenie — Označovanie — Vnútroštátne požiadavky —  Ostatné (upresní sa)

2. Druh zmeny a doplnenia:

—  Zmena a doplnenie jednotného dokumentu alebo zhrnutia — Zmena a doplnenie špecifikácie CHOP alebo CHZO zapísaného do registra, ku ktorej nebol uverejnený jednotný dokument ani prehľad —  Zmena a doplnenie špecifikácie, z ktorej nevyplýva žiadna zmena a doplnenie uverejneného jednotného dokumentu [článok 9 ods. 3 nariadenia (ES) č. 510/2006] —  Dočasná zmena a doplnenie špecifikácie vyplývajúca z uloženia povinných hygienických alebo rastlinolekárskych opatrení zo strany verejných orgánov [článok 9 ods. 4 nariadenia (ES) č. 510/2006]

3. Zmena(-y) a doplnenie(-ia):

3.1. Opis:

Opis vlastností plodov sa zmenil a zahŕňa dve kategórie (trieda 1 a trieda 2) založené na ich morfologických a kvalitatívnych vlastnostiach.

Ochrana sa rozšíri aj na krájané rajčiaky, ktorých morfologické a kvalitatívne vlastnosti sa tiež opíšu.

3.2. Zemepisná oblasť:

Odsek v rámci výrobnej špecifikácie týkajúci sa právomoci regionálnych orgánov Kampánie určiť možné rozšírenie na územie susediace s touto produkčnou oblasťou sa vypustil vzhľadom na to, že takéto zmeny a doplnenia sa môžu uskutočniť len na základe požiadavky podľa článku 9 nariadenia (ES) č. 510/2006.

3.3. Spôsob výroby:

Zmeny v tejto časti lepšie poslúžia na určenie vzdialeností pri sadení alebo času zberu, maximálnej úrody na jednotku plochy, ako aj v súvislosti so spracovanými výrobkami a percentom odšťaveného výrobku, pričom sa zohľadnia starodávne miestne techniky, avšak bez ovplyvnenia spojenia s regiónom. Upravili sa aj parametre refraktometrickej sušiny plodov a ustanovenia o balení.

V prípade krájaného výrobku sa doplnili aj údaje o hlavných krokoch spracovania, ako sa uvádza aj pri celých lúpaných rajčiakoch. Zahrnula sa aj kyselina citrónová ako pomocná látka pri spracovaní. Napokon, zemepisná súvislosť s regiónom sa upevnila podmienkou, že možné genetické zlepšenie ekotypu San Marzano, ako sa uvádza v súčasnej špecifikácii výroby, sa musí uskutočniť len v konkrétnej vymedzenej oblasti.

Odsek, v ktorom sa regiónu Kampánia povoľuje udeľovať výrobné povolenie spracovateľským spoločnostiam, sa vypustil.

Rajčiaky sa môžu pestovať v ochrannom prostredí s cieľom ochrániť plod od parazitov a hmyzích škodcov.

3.4. Označovanie:

V prípade príslušného výrobku sa v označení musí v súlade s požiadavkou uvádzať „pomodori pelati a filetti“ (lúpané krájané rajčiaky). Charakteristické znaky a zafarbenie loga označenia CHOP sú opísané podrobnejšie ako v súčasnej špecifikácii.

3.5. Vnútroštátne požiadavky:

Odstránený bol aj odkaz na vnútroštátne sankcie v prípade porušenia ustanovení o špecifikácii, a to z dôvodu ich uplatňovania v každom prípade. Opatrenia súvisiace s kontrolami príslušných kontrolných orgánov sa zosúladili s článkom 10 nariadenia (ES) č. 510/2006.

ZHRNUTIE

NARIADENIE RADY (ES) č. 510/2006

„POMODORO S. MARZANO DELL’AGRO SARNESE-NOCERINO“

ES č.: IT-PDO-0117-1524-10.04.2003

CHOP ( X ) CHZO ( )

Tento prehľad obsahuje hlavné body špecifikácie výrobku na informačné účely.

1. Príslušný orgán v členskom štáte:

Názov: Ministero delle politiche agricole alimentari e forestali Adresa: Via XX Settembre 20 00187 Roma RM ITALIA Tel. +39 0646655106 Fax +39 0646655306 e-mail: saco7@politicheagricole.gov.it

2. Skupina:

Názov: Consorzio per la Tutela del Pomodoro S. Marzano dell’Agro Sarnese-Nocerino Adresa: Via Piave 120 84083 Castel San Giorgio SA ITALIA Tel. +39 0815161819 Fax +39 0815162610 e-mail: info@consorziosanmarzano.it Zloženie: Výrobcovia/spracovatelia ( X ) Ostatní ( )

3. Druh výrobku:

Trieda 1.6. – Ovocie, zelenina a obilniny v pôvodnom stave alebo spracované

4. Špecifikácia:

[prehľad požiadaviek podľa článku 4 ods. 2 nariadenia (ES) č. 510/2006]

4.1. Názov:

„Pomodoro S. Marzano dell’Agro Sarnese-Nocerino“

4.2. Opis:

Výrobok určený na predaj spotrebiteľom pozostáva výlučne z rajčiakov odrody San Marzano 2 a KIROS (predtým odroda Cirio 3) alebo z ich šľachtených kultivarov, ktoré sa pestujú v oblasti Agro Sarnese-Nocerino a spracúvajú na „pelato“ (lúpané rajčiaky) priemyselným spracovateľským postupom v podnikoch prevádzkovaných na mieste výroby. Výrobok sa ponúka na predaj obvykle v sklenených nádobách alebo v konzervách.

Rastliny a plody rajčiaka odrôd San Marzano 2 a KIROS alebo ich šľachtené kultivary, ktoré sa spracúvajú na výrobu rajčiakov „Pomodoro San Marzano dell’Agro Sarnese-Nocerino“ s označením CHOP, musia spĺňať tieto požiadavky:

1. Charakteristické vlastnosti rastlín: — na rastliny sa nevzťahujú žiadne požiadavky na výšku, ale nesmú pochádzať z nešpecifikovanej odrody, — listy bohato pokrývajú plod, — rajčiaky dozrievajú postupne, — nezrelé rajčiaky sú okolo stopky zelené.

2. Charakteristické vlastnosti čerstvých plodov vhodných na lúpanie: a) plody s dvomi alebo tromi komorami, typický predĺžený tvar rovnobežnostenu s dĺžkou 60 až 80 mm, ktorá sa meria od miesta vyrastania stopky až po špičku plodu, v prípade triedy 1; predĺžený valcovitý až pyramídovitý tvar s dĺžkou 60 až 80 mm, ktorá sa meria od miesta vyrastania stopky až po špičku plodu, v prípade triedy 2; b) hranatý prierez v prípade triedy 1, zaoblený prierez v prípade triedy 2; c) pomer osí: nie menej ako 2,2 + 0,2 (podľa pomeru veľkostí pozdĺžnej osi a priečnej osi prechádzajúcej prostriedkom najširšej časti); d) odstránená stopka; e) červená farba typická pre odrodu; f) ľahko oddeliteľná šupka; g) malé komory so semenami; h) hodnota pH nepresahuje 4,5; i) refraktometrická sušina pri teplote 20 °C sa rovná alebo je vyššia ako 4,0 %; j) obmedzená prítomnosť hustejšieho cievneho pletiva okolo stopky listu.

Na obe triedy sa vzťahujú tieto povolené odchýlky:

Pre bod a): mierne nepravidelný tvar plodu, ktorý je však aj naďalej typický pre príslušnú odrodu, plody s takýmto tvarom netvoria viac ako 5 % vymedzeného množstva; pre bod d): stopka sa môže vyskytovať pri maximálne 1,1 % plodov; pre bod e): maximálne 2 % povrchu plodov môžu mať žltú farbu, takéto plody však nesmú tvoriť viac ako 5 % vymedzeného množstva; pre bod i): odchýlka – 0,2 sa vzťahuje na refraktometrickú sušinu pri teplote 20 °C.

„Pomodori pelati interi“/„pomodori pelati a filetti“ – celé lúpané rajčiaky/lúpané krájané rajčiaky:

— červená farba typická pre príslušnú odrodu sa hodnotí vizuálne; najviac 2 cm2 povrchu plodu môžu mať žltú farbu, takéto plody však nesmú tvoriť viac ako 5 % príslušnej vzorky; – neprítomnosť nenáležitých vôní a chutí; neprítomnosť lariev parazitov alebo poškodenia parazitmi (nekrotické škvrny akejkoľvek veľkosti, ktoré postihujú dužinu rajčiakov). Neprítomnosť vnútornej hniloby pozdĺž osi od stopky k špičke; – váha odšťaveného plodu nesmie byť nižšia ako 65 % čistej váhy; – pozdĺžny rez plodom v prípade lúpaných krájaných rajčiakov alebo v prípade celých lúpaných rajčiakov alebo aspoň nepoškodených tak, že by to zmenilo tvar alebo objem plodu o viac ako 65 % hmotnosti plodu po odšťavení; – čisté množstvo refraktometrickej sušiny pri teplote 20 °C sa rovná alebo je vyššie ako 5,0 % s povolenou odchýlkou 0,2 %; rajčiaková šupka nesmie v priemere tvoriť viac ako 2 cm2 na 100 g (zhodnotí sa na minimálne piatich nádobách). Obsah šupiek v každej nádobe nesmie prekročiť štvornásobok tejto hranice; – obsah plesní v konzervovaných rajčiakoch (rajčiaky a konzervačná tekutina) nesmie presiahnuť 30 % druhu výrobku s refraktometrickou sušinou menej ako 6,0 % pri teplote 20 °C a 40 % druhu výrobku s refraktometrickou sušinou rovnajúcou sa alebo vyššou ako 6,0 % pri teplote 20 °C; – celkový obsah kyseliny D-mliečnej a L-mliečnej nesmie v konzervovaných rajčiakoch (rajčiaky a konzervačná tekutina) presiahnuť 0,4 g/kg; hodnota pH sa musí pohybovať v rozpätí od 4,2 a 4,5; – jedlá soľ sa môže pridať v množstve do 3 % čistej váhy. (Predpokladá sa, že obsah prírodných chloridov sa rovná 2 % refraktometrickej sušiny); – môžu sa pridať lístky bazalky; – kyselina citrónová sa môže pridať ako pomocná látka používaná pri spracovaní v množstve do 0,5 % váhy výrobku; – pridať sa môže aj šťava, čiastočne koncentrovaná šťava a polokoncentrovaný roztok získavané výlučne z rajčiakov odrôd San Marzano 2 a KIROS alebo ich šľachtených kultivarov vypestovaných v oblasti Agro Sarnese-Nocerino.

4.3. Zemepisná oblasť:

Na to, aby rajčiaky mohli niesť označenie CHOP „Pomodoro S. Marzano dell’Agro Sarnese-Nocerino“, musia ich vyrobiť poľnohospodárske podniky a spracovať priemyselní prevádzkovatelia, ktorí sa nachádzajú v oblasti patriacej do týchto územných celkov:

provincia Salerno obce, ktoré patria do oblasti celkom: S. Marzano sul Sarno, S. Valentino Torio, Scafati obce, ktoré patria do oblasti čiastočne: Baronissi, Fisciano, Mercato S. Severino, Castel San Giorgio, Siano, Roccapiemonte, Nocera Superiore, Nocera Inferiore, Sarno, Pagani, Angri, Egidio Monte Albino

provincia Avellino obce, ktoré patria do oblasti čiastočne: Montoro Superiore, Montoro Inferiore

provincia Neapol obce, ktoré patria do oblasti celkom: S. Antonio Abate, Pompei, S. Maria La Carità, Striano, Boscoreale, Poggiomarino obce, ktoré patria do oblasti čiastočne: Gragnano; Castellammare di Stabia, Acerra, Afragola, Brusciano, Caivano, Camposano, Casalnuovo, Castelcisterna, Cicciano, Cimitile, Mariglianella, Marigliano, Nola, Palma Campania, Pomigliano, Scisciano, S. Vitaliano

Všetky uvedené obce sa nachádzajú v oblasti Agro Sarnese-Nocerino a v susediacich oblastiach a na ich rovinách sa na zavlažovanej ornej pôde a na pôde, ktorú je možné zavlažovať, pestujú rajčiaky. Svahovité oblasti sú samozrejme vylúčené, lebo sa nezavlažujú.

4.4. Dôkaz o pôvode:

Každé štádium výrobného procesu sa monitoruje a zaznamenávajú sa všetky vstupy a výstupy. Táto skutočnosť spolu s prípravou špecifických registrov spravovaných kontrolným orgánom, ktoré obsahujú údaje o pestovateľských podnikoch, obchodných prevádzkach, spracovateľských závodoch a baliarňach, a s včasným podaním správy kontrolnému orgánu o vyrobených množstvách zaručujú možnosť sledovania pôvodu výrobku. Všetci prevádzkovatelia, či už fyzické alebo právnické osoby, registrované v príslušných zoznamoch, podliehajú kontrolám zo strany kontrolného orgánu.

4.5. Spôsob výroby:

Rajčiaky „Pomodoro S. Marzano dell’Agro Sarnese-Nocerino“ s označením CHOP sa z hľadiska surovín použitých pri výrobe vyrábajú výlučne z rajčiakov odrôd S. Marzano 2 a KIROS alebo z ich šľachtených kultivarov vypestovaných v oblasti Agro Sarnese-Nocerino vymedzenej v bode 4.3. Rajčiaky sa zbierajú a spracúvajú v zariadeniach nachádzajúcich sa v rovnakej oblasti. Pestovať sa môžu v ochrannom prostredí s cieľom ochrániť plod pred parazitmi a hmyzími škodcami.

Rajčiaky odrody San Marzano sa pestujú výlučne na rovných, zavlažovaných plochách zložených z väčšej časti z pyroklastického materiálu vulkanického pôvodu, ktorý je veľmi hlboký, sypký, prirodzene úrodný so značným obsahom organických látok a vysokými hodnotami asimilovateľného fosforu a výmenného draslíka.

Presádzanie sa všeobecne uskutočňuje v prvej polovici apríla, doba presádzania sa však môže predĺžiť až na prvých desať dní v máji. Rastliny sa musia zasadiť vo vzdialenosti najmenej 40 cm od seba v radoch vo vzdialenosti 110 cm. Musia sa pestovať kolmo pomocou vhodného kolíkovania a vodorovných drôtov. Okrem tradičných pestovateľských techník sa povoľuje aj zaštipovanie výhonkov a zaštipnutie vrcholu korienka. Akákoľvek forma zasahovania, ktorá má zmeniť prirodzený biologický cyklus rajčiaka, najmä čo sa týka dozrievania, je zakázaná.

Rajčiaky sa zbierajú len ručne v období od 30. júla do 30. septembra v rozličnom čase, t. j. v závislosti od toho, kedy sú úplne zrelé.

Potom sa musia roztriediť a prepraviť v umelohmotných prepravkách s nosnosťou 25 až 30 kg. Pri preprave z podniku a/alebo strediska hromadného zberu do spracovateľského zariadenia sa môžu najprv uložiť do veľkých, jednotlivo označených debien s nosnosťou do 250 kg.

Maximálna úroda dosahuje 80 ton/ha a úroda z hľadiska spracovaných výrobkov nepresahuje 80 %.

Čerstvé rajčiaky sa spracúvajú na lúpané rajčiaky v konzervárňach v oblasti Agro Sarnese-Nocerino.

Pri výrobe spracovaných (lúpaných) rajčiakov sa uskutočňujú tieto hlavné kroky:

— celé lúpané rajčiaky: umývanie a triedenie, lúpanie (odstraňovanie šupky), triedenie výrobku, konzervovanie, pridanie konzervačnej tekutiny použitím atmosférického tlaku alebo vákua, utesňovanie, sterilizácia, chladenie konzerv, uskladnenie. Výrobok sa pripravuje v súlade so správnymi výrobnými postupmi.

— lúpané krájané rajčiaky: umývanie a triedenie, lúpanie (odstraňovanie šupky), triedenie výrobku, krájanie, odšťavovanie, konzervovanie, pridávanie konzervačnej tekutiny použitím atmosférického tlaku alebo vákua, utesňovanie, sterilizácia, chladenie konzerv, uskladnenie. Výrobok sa pripravuje v súlade so správnymi výrobnými postupmi.

4.6. Spojenie:

Pôdy v oblasti Agro Sarnese-Nocerino majú svoj pôvod vo vulkanickej činnosti sopky Vezuv a okolitom predhorí Apenín a výsledné fyzikálne a chemické vlastnosti prispievajú k tomu, že sú jedny z najlepších v Taliansku.

Na podnebie oblasti Agro Sarnese-Nocerino má priaznivý vplyv more. Teploty sú pomerne mierne: zriedka môžu klesnúť pod nulu, nie však nadlho; krupobitie je dosť zriedkavým javom. Prevládajú tu vetry Maestro zo severu a Sirocco z juhu. Úhrn zrážok je vysoký na jeseň, v zime a na jar, ale veľmi nízky až nulový v lete. Relatívna vlhkosť vzduchu však zostáva pomerne vysoká aj napriek nedostatku dažďa v letných mesiacoch. Hydrológia oblasti je veľmi bohatá vďaka mnohým prameňom a hladinám vody v rôznych hĺbkach.

Pôda, voda a klimatické podmienky spolu s usilovnosťou pestovateľov vytvárajú jedinečný základ charakteristický pre celú oblasť Agro Sarnese-Nocerino. Na severozápade prevláda vulkanický komplex Somma-Vesuvio a na juhu dolomitový masív pohoria Lattari.

Zemepisná súvislosť rajčiakov odrody San Marzano s oblasťou Agro Sarnese-Nocerino, ich najtypickejším prostredím, je veľmi výrazná. Je to práve toto prostredie, kde rajčiaky odrody San Marzano vznikli a stali sa najpestovanejšími medzi malými pestovateľmi v tejto oblasti; je to takisto práve v tomto prostredí, kde sa rajčiaky tradične spracúvajú na „pelato“ a odtiaľto si tento výrobok našiel cestu do celého sveta, aby po desaťročia skrášľoval stoly stoviek miliónov spotrebiteľov. Podľa uverejnenej práce profesora Luigiho Leggieriho („Rajčiaky S. Marzano a Lampadina v priemysle zameranom na lúpané rajčiaky“, Pestovanie ovocia a zeleniny v Taliansku, december 1940) sa odroda San Marzano oddelila od ostatných rajčiakov pestovaných v oblasti Fiano, medzi mestami Nocera Inferiore a Sarno, a neskôr šľachtila v S. Marzano sul Sarno v priaznivejších prírodných podmienkach. S vývinom odrody S. Marzano sa začal rozvíjať priemysel zameraný na lúpané rajčiaky do takej miery, až sa stal „pýchou oblasti Kampánia“, ako píše profesor Ferruccio Zago vo svojej brožúre „Úvod do záhradníctva“ (Poligrafica R. Filipponi. Rím, 1934). „Priemysel zameraný na lúpané rajčiaky je pýchou Kampánie. Odroda rajčiaka, ktorá sa používa, je známa pod menom S. Marzano, pre svoj tvar tiež nazývaná „dlhý rajčiak“, a vo veľkej miere sa pestuje v oblasti Agro Sarnese-Nocerino.“

4.7. Kontrolný orgán:

Názov: IS.ME.CERT. — Istituto Mediterraneo di Certificazione Agroalimentare Adresa: Via G. Porzio Centro Direzionale Isola G/1 80143 Napoli NA ITALIA Tel. +39 0817879789 Fax +39 0816040176 e-mail: info@ismecert.it

4.8. Označovanie:

Výrobok sa označuje v súlade so zákonnou vyhláškou č. 109 z 27. januára 1992. Spracovateľské spoločnosti, ktoré pôsobia v oblasti opísanej v bode 4.3, musia v označení uvedenom na sklenených nádobách, konzervách a krabiciach obsahujúcich rajčiaky uviesť:

— Pomodoro S. Marzano dell’Agro Sarnese-Nocerino,

— Denominazione di Origine Protetta — DOP,

— Pomodori pelati interi, pomodori pelati a filetti,

— názov podniku výrobcu,

— obsah, t. j. skutočné množstvo podľa platných ustanovení,

— rok zberu a spracovania rajčiakov,

— dátum minimálnej trvanlivosti,

— logo označenia CHOP rajčiakov „Pomodoro S. Marzano dell’Agro Sarnese-Nocerino“.

Tento text sa musí uviesť písmom, ktoré má rovnakú veľkosť, typ a farbu, musí sa celý nachádzať na jednom mieste na označení a musí sa uviesť jasne, čitateľne, nesmie byť možné ho zotrieť a musí byť dostatočne veľký na to, aby vystupoval oproti pozadiu, na ktorom je vytlačený, čím je jasne rozpoznateľný od ostatného textu a inej grafiky.

(1) Ú. v. EÚ L 93, 31.3.2006, s. 12.